b'\n_START_ARTICLE_\nDarent\n_START_PARAGRAPH_\nDarent er en bielv til Themsen som renner i Kent, England. Den har sitt utspring ved Sevenoaks, renner s\xc3\xa5 nordover forbi Otford, Shoreham, Lullingstone ved slottet og ruinene av en romersk villa, Eynsford, Farningham, Horton Kirby, South Darenth, Sutton at Hone, Darenth og Dartford. Sistnevnte by var som navnet antyder (\xc2\xabford\xc2\xbb = \xc2\xabkrysningssted/vadested\xc2\xbb) et sted hvor veien fra London til kysten krysset elven. Nord for Dartford renner elven Cray inn i Darent fra vestsiden. Darent renner s\xc3\xa5 videre gjennom Dartfordmyrene og Crayfordmyrene, og inn i Themsen ved Crayford Ness. Lengden fra utspring til Crayford Ness er ca. 27 km.\n_START_SECTION_\nHistorie\n_START_PARAGRAPH_\nDet er dokumentert at dette krysningsstedet var i drift allerede i romersk tid. En fergetjeneste ble opprettet av en eneboer i 1235, og var i drift til 1518, lenge etter at den f\xc3\xb8rste broen var bygget under Henrik IV (1399\xe2\x80\x931413). Denne gangbroen sto helt til midten av 1700-tallet._NEWLINE_I 1989 inns\xc3\xa5 man at vannf\xc3\xb8ringen hadde sunket betraktelig, noe som gikk ut over dyre- og fuglelivet i omr\xc3\xa5det. Mye arbeid har blitt lagt i \xc3\xa5 rette opp dette, blant annet stengningen av flere borehull langs elven som f\xc3\xb8rte til stor avrenning. I 2004 ble en skulptur reist i takknemlighet til de som har arbeidet for \xc3\xa5 redde elven; den viser noen av artene som har f\xc3\xa5tt nye muligheter langs elven.\n_START_SECTION_\nEtymologi\n_START_PARAGRAPH_\nOrdet \xc2\xabDarenth\xc2\xbb er jevnlig funnet i eldre b\xc3\xb8ker og kart som beskriver elven. Sognet Darenth, som elven renner gjennom, har sitt navn fra en keltisk frase \xc2\xabelven hvor det vokser eiketr\xc3\xa6r\xc2\xbb. Irsk: dair = \xc2\xabeiketr\xc3\xa6r\xc2\xbb + abha = \xc2\xabelv\xc2\xbb, sammenlign med Derwent.'